Na temelju članaka 40. i 41. Zakona o ustanovama (Narodne novine broj 76/93, 29/97, 47/99, 35/08 i 127/19), članaka 85. i 86. Zakona o zdravstvenoj zaštiti (Narodne novine broj 100/18, 125/19, 133/20, 147/20) i članaka 27. i 28. Statuta Hrvatskog zavoda za hitnu medicinu, Upravno vijeće Hrvatskog zavoda za hitnu medicinu raspisuje

**JAVNI NATJEČAJ**

**za izbor i imenovanje ravnatelja/ravnateljice Hrvatskog zavoda za hitnu medicinu**

Za ravnatelja Hrvatskog zavoda za hitnu medicinu (u daljnjem tekstu: Zavod) može biti imenovana osoba koja ispunjava zakonom propisane uvjete i sljedeće uvjete:

* završen integrirani preddiplomski i diplomski studij medicine – doktor medicine,
* odobrenje za samostalan rad Hrvatske liječničke komore,
* specijalizacija iz područja koje obuhvaća hitnu medicinu,
* deset godina radnog iskustva u djelatnosti hitne medicine,
* znanstvene i stručne reference iz djelatnosti hitne medicine.

Ravnatelj se imenuje na temelju natječaja na mandatno razdoblje od četiri godine.

Ravnatelja imenuje Upravno vijeće Zavoda uz suglasnost Ministra zdravstva.

Rok za podnošenje prijave za natječaj je 8 dana od objave natječaja u Narodnim novinama.

Na javni natječaj se mogu javiti osobe oba spola.

Kandidati su obvezni uz prijavu priložiti:

* životopis,
* program rada i razvoja Zavoda za naredno mandatno razdoblje sa predviđenom dinamikom realizacije,
* dokaze o ispunjavanju uvjeta,
* dokaz o hrvatskom državljanstvu,
* potvrdu o nekažnjavanju.

Prijave na natječaj s potrebnom dokumentacijom podnose se u zatvorenoj omotnici na adresu: Hrvatski zavod za hitnu medicinu, Planinska 13, 10 000 Zagreb, s naznakom: „Za Upravno vijeće – javni natječaj za ravnatelja/icu - ne otvarati“.

Kandidatom prijavljenim na javni natječaj smatrat će se samo osoba koja pravodobno podnese prijavu i traženu dokumentaciju te ispunjava formalne uvjete iz javnog natječaja.

Potpunom prijavom smatra se ona koja sadrži sve podatke i priloge navedene u javnom natječaju.

Osobe koje prema posebnim propisima ostvaruju pravo prednosti, moraju se u prijavi pozvati na to pravo i uz prijavu priložiti svu propisanu dokumentaciju prema posebnom zakonu.

Kandidat/kinja koji/a može ostvariti pravo prednosti kod prijema sukladno članku 101. Zakona o hrvatskim braniteljima iz Domovinskog rata i članovima njihovih obitelji (Narodne novine 121/2017), članku 48.f Zakona o zaštiti vojnih i civilnih invalida rata (Narodne novine broj 33/92, 77/92, 27/93, 58/93, 2/94, 76/94, 108/95, 108/96, 82/01 i 103/03, 148/13 i 98/19), članku 9. Zakona o profesionalnoj rehabilitaciji i zapošljavanju osoba s invaliditetom (Narodne novine broj 157/13 i 152/14, 39/18 i 32/20) i članku 22. Ustavnog zakona o pravima nacionalnih manjina (Narodne novine broj 155/02, 47/10, 80/10 i 93/11), dužan/a se u prijavi na javni natječaj pozvati na to pravo te ima prednost u odnosu na ostale kandidate samo pod jednakim uvjetima.

Kandidat/kinja koji/a se poziva na pravo prednosti pri zapošljavanju u skladu s člankom 101. Zakona o hrvatskim braniteljima iz Domovinskog rata i članovima njihovih obitelji uz prijavu na natječaj dužan/a je priložiti, pored dokaza o ispunjavanju traženih uvjeta i sve potrebne dokaze dostupne na poveznici Ministarstva hrvatskih branitelja: https://branitelji.gov.hr/zaposljavanje-843/843.

Kandidat/kinja koji/a se poziva na pravo prednosti pri zapošljavanju u skladu s člankom 9. Zakona o profesionalnoj rehabilitaciji i zapošljavanju osoba s invaliditetom uz prijavu na natječaj dužan/a je, pored dokaza o ispunjavanju traženih uvjeta, priložiti i dokaz o utvrđenom statusu osobe s invaliditetom.

Kandidat/kinja koji/a se poziva na pravo prednosti pri zapošljavanju u skladu s člankom 22. Ustavnog zakona o pravima nacionalnih manjina uz prijavu na natječaj, osim dokaza o ispunjavanju traženih uvjeta, nije dužan/a dokazivati svoj status pripadnika nacionalne manjine.

Kandidati će biti u roku od 45 dana od isteka roka za podnašanje prijava obaviješteni o izboru i imenovanju ravnatelja.

Hrvatski zavod za hitnu medicinu